KOMISSION TÄYTÄNTÖÖNPANOASETUS (EU) 2021/861,

annettu 21 päivänä toukokuuta 2021,

tietokokonaisuuksien teknisten tietojen täsmentämisestä ja teknisten mallien vahvistamisesta tietojen toimittamista varten järjestettäessä otantatutkimusta koulutuksen aihealueella Euroopan parlamentin ja neuvoston asetuksen (EU) 2019/1700 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisten puitteiden vahvistamisesta otannalla kerättyihin yksilötason tietoihin perustuville henkilöitä ja kotitalouksia koskeville Euroopan tilastoille ja Euroopan parlamentin ja neuvoston asetusten (EY) N:o 808/2004, (EY) N:o 452/2008 ja (EY) N:o 1338/2008 muuttamisesta ja Euroopan parlamentin ja neuvoston asetuksen (EY) N:o 1177/2003 sekä neuvoston asetuksen (EY) N:o 577/98 kumoamisesta 10 päivänä lokakuuta 2019 annetun Euroopan parlamentin ja neuvoston asetuksen (EU) 2019/1700 (1) ja erityisesti sen 7 artiklan 1 kohdan ja 8 artiklan 3 kohdan,

sekä katsoo seuraavaa:

(1) Komission olisi täsmennettävä tietokokonaisuuden tekniset tiedot ja vahvistettava tekniset mallit tietojen toimittamista varten, jotta voidaan varmistaa koulutuksen aihealuetta (aikuiskoulutustutkimus – AES) koskevan otantatutkimuksen täsmällinen toteutus.

(2) Jäsenvaltioiden ja unionin toimielinten olisi käytettävä sellaisia tilastollisia alueyksikkö-, koulutus-, ammatti- ja toimialaluokituksia, jotka ovat yhteensopivia NUTS (2)-, ISCED (3)-, CLA (4)-, ISCO (5)- ja NACE (6)-luokitusten kanssa. Kielitaitotasojen osalta olisi käytettävä Euroopan neuvoston kieliä koskevaa yhteistä eurooppalaista viitekehystä (CEFR).

(3) Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde Tässä asetuksessa täsmennetään tietokokonaisuuksien tekniset tiedot ja vahvistetaan tekniset mallit, joiden avulla jäsenvaltiot toimittavat tiedot komissiolle (Eurostat) otantatutkimusta varten koulutuksen aihealueella (aikuiskoulutustutkimus – AES).

2 artikla Määritelmät Tässä asetuksessa tarkoitetaan: 1) ’tiedonkeruujaksolla’ ajanjaksoa, jonka kuluessa tiedot kerätään vastaajilta; 2) ’viiteajanjaksolla’ ajanjaksoa, johon tietty tieto liittyy; 3) ’viitepäivällä’ ensimmäisen haastattelun päivämäärää.

3 artikla Muuttujien kuvaus Tietojen toimittamista koskevat muuttujat ja niiden tekniset ominaisuudet esitetään liitteessä, ja ne koskevat 1) muuttujien aiheita ja yksityiskohtaisia aiheita; 2) muuttujien tunnuksia ja nimiä; 3) muuttujien luokkien koodeja ja selosteita; 4) muuttujien suodattimia.

4 artikla Tilastolliset perusjoukot, havaintoyksiköt ja vastaajia koskevat säännöt 1. Koulutuksen aihealueen kohdeperusjoukkona ovat kaikki 18–69-vuotiaat henkilöt, jotka asuvat vakituisesti yksityisissä kotitalouksissa jäsenvaltion alueella. 2. Koulutuksen aihealueen tiedot kerätään 18–69-vuotiaiden henkilöiden otoksesta tai sellaisten kotitalouksien otoksesta, joissa kutakin kotitaloutta kohti haastatellaan havaintoyksiköinä enintään kahta satunnaisesti valittua 18–69-vuotiasta henkilöä. Jos haastateltavia henkilöitä on enemmän kuin kaksi kotitaloutta kohti, on esitettävä asianmukaiset perustelut. 3. Sijaishaastatteluja on vältettävä aina kun se on mahdollista.

5 artikla Viiteajanjaksot ja viitepäivät 1. Viiteajanjakso, jolta koulutukseen osallistumista koskevat tiedot kerätään, on haastattelua edeltävä 12 kuukauden jakso. Muista aiheista kerättyjen tietojen on liityttävä tilanteeseen viitepäivänä, jollei tietyn muuttujan osalta toisin mainita. 2. Henkilön ikä vastaa täysien vuosien ikää viitepäivänä.

6 artikla Otantavaatimukset Tiedonkeruun on perustuttava kansallisesti edustavaan todennäköisyysotantaan. Otoskoko on vahvistettava asetuksen (EU) 2019/1700 liitteessä II vahvistettujen koulutuksen aihealuetta koskevien tarkkuusvaatimusten mukaisesti.

7 artikla Epävirallisen oppimisjakson satunnainen valinta 1. Yli viiteen epäviralliseen oppimisjaksoon osallistuvien vastaajien osalta valitaan satunnaisesti viisi vastaajaa, jotta voidaan kerätä tietoja, jotka koskevat tyyppiä, pääasiallisen toiminnan laatua alussa, tarkoitusta ja työnantajien suorittamaa rahoitusta. 2. Niistä vastaajista, jotka osallistuvat useampaan kuin kahteen epäviralliseen oppimisjaksoon, valitaan kaksi (joihin viitataan liitteessä ”NFERAND1” ja ”NFERAND2”) yksityiskohtaisten tietojen keräämiseksi. Nämä kaksi jaksoa valitaan satunnaisesti niiden jaksojen joukosta, joiden tyyppiä, pääasiallisen toiminnan laatua alussa, tarkoitusta ja työnantajien suorittamaa rahoitusta koskevia tietoja kerätään.

8 artikla Tiedonkeruukaudet ja -menetelmät 1. Koulutuksen aihealuetta koskevien tietojen keräämiseksi tehtävät haastattelut on suoritettava kuuden vuoden välein 1 päivän heinäkuuta ja 31 päivän maaliskuuta välisenä aikana. Ensimmäinen haastattelukausi alkaa 1 päivänä heinäkuuta 2022. 2. Kansallinen tiedonkeruujakso saa mahdollisuuksien mukaan olla enintään kuusi kuukautta. 3. Tiedot on kerättävä tietokoneavusteisilla menetelmillä, kuten tietokoneavusteisilla henkilökohtaisilla haastatteluilla (CAPI), tietokoneavusteisilla puhelinhaastatteluilla (CATI) ja tietokoneavusteisilla verkkohaastatteluilla (CAWI). Kaikki poikkeukset on perusteltava.

9 artikla Painotusta koskevat yhteiset vaatimukset 1. Painotuksessa käytettävä viiteperusjoukko on (todellinen tai estimoitu) yksityisissä kotitalouksissa vakituisesti asuva 18–69-vuotias väestö. 2. Yksityishenkilöiden painokertoimet lasketaan ottaen huomioon valinnan todennäköisyys ja luotettavat ulkoiset tiedot tutkittavana olevan väestön jakautumisesta sukupuolen, ikäryhmien (18–24, 25–34, 35–54, 55–69) ja koulutustason (ISCED-tasot 0–2, 3–4, 5–8) mukaan. Mahdollisuuksien mukaan on otettava huomioon myös muita ominaisuuksia, kuten pääasiallisen toiminnan laatu, ammatti ja alue.

10 artikla Tietojen toimittamista koskevat mallit 1. Jäsenvaltioiden on toimitettava komissiolle (Eurostat) sähköisessä muodossa olevat mikroaineistot, jotka vastaavat liitteessä täsmennettyjä muuttujien teknisiä ominaisuuksia. 2. Jäsenvaltioiden on tarkastettava mikroaineistot etukäteen ennen niiden toimittamista ja noudatettava validointisääntöjä koodausta ja suodatusta koskevien ominaisuuksien mukaisesti. Jäsenvaltiot ja komissio sopivat täydentävistä validointisäännöistä, joilla määritetään toimitettujen tietojen hyväksyttävyys. 3. Tarkistetut tiedot on toimitettava kokonaisina tietokokonaisuuksina, jotka kattavat kaikki muuttujat, tarkistettujen havaintojen ja muuttujien lukumäärästä riippumatta. 4. Jäsenvaltioiden on asetettava komission (Eurostat) saataville tässä asetuksessa edellytetyt tiedot ja metatiedot käyttämällä komission (Eurostat) täsmentämiä tilastollisten tietojen ja metatietojen vaihtostandardeja sekä keskitettyä vastaanottopistettä.

11 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä toukokuuta 2021. Komission puolesta Puheenjohtaja Ursula VON DER LEYEN

(1) EUVL L 261I, 14.10.2019, s. 1.

(2) Euroopan parlamentin ja neuvoston asetus (EY) N:o 1059/2003, annettu 26 päivänä toukokuuta 2003, yhteisestä tilastollisten alueyksiköiden nimikkeistöstä (NUTS) (EUVL L 154, 21.6.2003, s. 1).

(3) Kansainvälinen koulutusluokitus 2011,

http://uis.unesco.org/sites/default/files/documents/international-standard-classification-of-education-isced-2011-en.pdf (saatavilla englanniksi ja ranskaksi).

(4) Classification of learning activities (oppimistoiminnan luokittelu), vuoden 2016 laitos,

https://ec.europa.eu/eurostat/web/products-manuals-and-guidelines/-/KS-GQ-15-011 (saatavilla englanniksi).

(5) Komission suositus, annettu 29 päivänä lokakuuta 2009, kansainvälisen ammattiluokituksen (ISCO-08) käytöstä (EUVL L 292, 10.11.2009, s. 31).

(6) Euroopan parlamentin ja neuvoston asetus (EY) N:o 1893/2006, annettu 20 päivänä joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1).